Cleveland Cavaliers

1970–1980

Cleveland Cavaliersi teekond NBAs sai alguse 1970. aastal, mil klubi juht oli Nick Mileti. Meeskonna esimeseks kodusaaliks oli Cleveland Arena. Peatreener Bill Fitchi käe all lõpetas Cleveland oma esimese hooaja vaid 15 võidu ja 67 kaotusega. Järgmiste aastate jooksul täiendati meeskonda talendikate mängijatega nagu Bingo Smith, Jim Chones, Jim Cleamons ja Dick Snyder ja varsti paranes ka võitude-kaotuste suhe. 1974. aasta hooaeg oli Clevelandi lühikese karjääri kõige tulemuslikum – hooaeg lõpetati seisuga 40–42, mis jättis klubi napilt play-off-idest välja.
Hooajal 1975/76 juhtis peatreener Fitch meeskonna 49 võiduni, millega saadi keskdivisjoni meistriks. Fitch valiti NBA aasta parimaks treeneriks ja Cleveland sai esmakordselt osaleda NBA play-off-ides. Cavaliers võitis mängudega 4-3 Washington Bulletsi (praegune Washington Wizards). Idakonverentsi tiitliheitluses tuli aga alla vanduda kuulsale Boston Celticsile.
Järgmisel kahel hooajal võitis Cleveland küll 43 mängu, kuid play-off]-ides jäädi vastastele kiirelt alla ning mõlemad hooajad said kiired lõpud. Pärast 1978/79 hooaja pettumust (võidud-kaotused 30–52), astus peatreener Fitch tagasi. 1979/80 hooaja järel müüs Mileti klubi Joe Zingale, mis tähendas, et Cleveland Cavaliers vahetas omanikku.

1980–1983

1980. aastal müüs Zingale Cleveland Cavaliersi edasi Ted Stepienile. Uus omanik hankis meeskonda palju uusi mängijaid ja vahetas treenereid. Varsti tahtis Stepien muuta Cleveland Cavaliersi nime Ohio Cavaliers'iks, kuna mänge peeti lisaks kodulinnale ka Ohios. 
Stepieni esimesel hooajal Clevelandi omanikuna (1980/81) võitis Cleveland vaid 28 ja kaotas 54 mängu. Järgmisel aastal sai klubi kirja 15 võitu ja 67 kaotust. 1982/83 hooajal püstitati toonane uus NBA rekord, kuna 24 järjestikuse kaotatud kohtumisega sai neist kõige enam järjest mänge kaotanud klubi. Clevelandi mänge käis vaatamas umbes 3900 inimest, kuigi saal oli mõeldud 20 000 inimese jaoks. Stepien tegi ettepaneku viia klubi üle Torontosse ja panna selle nimeks Toronto Towers, kuid see mõte lükati tagasi vendade Gundide poolt, kes asusid sellest peale Cleveland Cavaliersi klubi juhtima. Nad muutsid klubi värvid kuldseks, oranžiks, valgeks ja tumesiniseks.

1983–1993

1986. aastal võeti vendade Gundide juhtimisel draft-ist klubisse Brad Daugherty, Mark Price, Ron Harper ja Larry Nance. Nendest neljast mängijast ja peatreener Lenny Wilkensist sai Clevelandi tollane tuumik, kes viis klubi kaheksal järjestikusel aastal väljalangemismängudesse, seejuures saadi kolmel hooajal üle 50 võidu.
1989. aastal mängis Cleveland legendaarse Chicago Bullsi ja nende tähtede Michael Jordani ja Scottie Pippeni vastu. Neljandas mängus õnnestus Clevelandil Chicago üleajal 108-105 võita ja jõuda mängudega 2-2 viiki. Viienda mängu lõpus söödeti pall Michael Jordanile, kes selle pealt korvi surus. Seda pealtpanekut peetakse üheks Jordani parimaks. 1991/92 hooajal võitis Cleveland Cavaliers 57 mängu ja kaotas 25. Samal hooajal jõuti Idakonverentsi finaalidesse, kus kaotati taas Chicago Bullsile mängudega 4-2.

1993–2003

Clevelandi tõusule NBA edetabelis järgnes peagi langus. Oma korvpallurikarjääri lõpetasid Nance, Daugherty ja Price, mis tähendas klubile suurt tagasilööki nii võitude kui ka meeskonna põhituumiku osas. Pärast 1992/93 hooaega, mil võideti küll 54 ja kaotati 28 mängu, kuid mis jäi play-off-ides saadud kiirete kaotuste tõttu lühikeseks, lahkus peatreeneri kohalt Wilkens, et edasi liikuda Atlanta Hawksi meeskonna juurde.
Peale uue treeneri Mike Fratello palkamist muutus Cleveland Cavaliers, eesotsas Terrell Brandoniga, üheks NBA parema kaitsemänguga meeskonnaks. See-eest oli klubi ründemäng aga kahvatu. Cavaliers mängis küll mitu korda play-off-ides, kuid esimesest ringist kaugemale ei jõudnud. 
1994. aastal ehitati Clevelandi uus koduareen 20 562 istekohaga, mis sai nimeks Gund Arena. Selles saalis peeti 1997. aasta NBA All-Star mängud.

2003–2010

2003. aasta draft-ist võeti esimese valikuna praegune NBA supertäht LeBron James. Muutusid ka klubi värvid ja klubi embleem. LeBron Jamesi eestvedamisel jõudis klubi ka tabelites kõrgemale ja LeBronist sai kõikide fännide lemmik. James valiti Clevelandis NBA aasta uustulnukate meeskonda ja temast sai NBA 2003. aasta parim uustulnuk.
2004/05. aasta hooajal olid Clevelandi põhilised tegijad LeBron James, leedulane Žydrūnas Ilgauskas ja Drew Gooden. Hooaeg mängiti hästi, kuid play-off-ides jäädi alla New Jersey Netsile. 2005. aasta suvel sai klubi uueks juhiks Dan Gilbert, kes palkas Cleveland Cavaliersi peatreeneriks Mike Browni. Vahetus ka klubi president, kelleks sai Cavaliersi endine mängija Danny Ferry. Meeskonda hakkas tasapisi saatma edu, kuna play-off-ides suudeti eesotsas LeBron Jamesiga palju korda saata. 
2007. aastal jätkas Cavaliers oma edu ning võitis 50 mängu ja kaotas 32. Play-off-ide teises ringis mängiti koos New Jersey Netsiga. Cavaliers võitis mängudega 4-2. Kuuendas mängus, mis võideti 88-72, olid LeBron Jamesi näitajad 23 punkti, 8 lauapalli ja 8 resultatiivset söötu.
Idakonverentsi finaalides kohtus Cleveland Detroit Pistonsiga. Pärast kahe mängu kaotamist Detroitis, võitis Cleveland kolm mängu järjest ja jõudis esimest korda klubi ajaloo jooksul NBA finaalidesse. NBA finaalides kohtuti San Antonio Spursiga, kellele tuli 0–4 alla vanduda.
2008. aasta 21. veebruaril täiendas Cleveland oma ridu neljakordse NBA parima kaitsemängija Ben Wallacei ning lisaks ka Joe Smithi, Wally Sczerbiaki ja Delonte Westiga. 
2007/08 hooaeg lõppes Clevelandile 45 võidu ja 37 kaotusega. Väljalangemismängudes kohtuti Washington Wizardsiga, keda võideti mängudega 4-2. Väljalangemismängude esimeses ringis oli meeskonna kindel liider LeBron James, kes ühes mängus tegi ka kolmikduubli ehk triple-double'i. Teises ringis tuli vastamisi minna põhiturniiri võitja Boston Celticsiga. Esimeses kahes mängus kaotati, kuid kahes järgmises, mis peeti koduareenil, oldi võidukad. Kuigi viimases ja otsustavas mängus oli LeBron James üleplatsimees 45 punktiga, tuli siiski vastu võtta kaotus. Sellega lõppes Cleveland Cavaliersile 2007/08 hooaeg.
2008/09 põhihooaeg oli äärmiselt edukas, sest püstitati uus klubi võitude ja kaotuste rekord 66-16. Play-off-ides võideti kindlalt Detroit Pistons ja Atlanta Hawks mängudega 4-0. Idakonverentsi finaalides kaotati aga Orlando Magicule 4-2.
Enne 2009/10 hooaega kaubeldi omale 4-kordne NBA meister Shaquille O'Neal ning lisaks veel Anthony Parker, Leon Powe ja Jamario Moon. Hooaja jooksul liitus ka Antawn Jamison. See kõik pidi teed sillutama ihaldatud meistritiitlini. Põhihooaeg lõpetati teist aastat järjest liiga parimana, tulemuseks 61-21. See tõi LeBron Jamesile ka teise järjestikuse kõige kasulikuma mängija MVP auhinna. Esimeses ringis alistati suuremate probleemideta Chicago Bulls (4–1), kuid järgmises ringis tuli üllatuslikult seisuga 2–4 alla vanduda Boston Celticsile.
Sellega Clevelandi mured aga ei lõppenud. Ebaõnnestunud play-off-ide järel suunati kõik pilgud LeBron Jamesile, kelle leping selle hooajaga lõppes. 8. juulil 2010 teatas James tunnises ESPN erisaates oma otsusest kolida Floridasse ja liituda Miami Heatiga. Fännide pahameel oli lõputu ning ka klubi president Dan Gilbert pidas Jamesi reeturlikuks argpüksiks. Lisaks lubas Gilbert, et Cleveland saab NBA meistriks enne LeBron Jamesi.

2010–praegu

Lisaks staarmängija lahkumisele tehti põhjalik uuenduskuur ka treenerite seas ning Clevelandi uueks tüüriks sai endine New Jersey Netsi ja New Orleans Hornetsi peatreener Byron Scott. Lisaks vahetus klubi president, kelleks sai Chris Grant.
Terve 2010/11 hooaeg möödus erinevaid koosseise proovides, kuid ilma endise liidrita ei saanud meeskond end kuidagi käima. Vahepeal kaotati lausa 26 mängu järjest, mis on uus NBA rekord. Põhihooaeg lõpetati 19 võidu ja 63 kaotusega, millega jäädi Idakonverentsis viimaseks.
Hooajal 2014–2015 kaotati NBA finaalis Golden State Warriorsile 4:2.
Järgmisel hooajal tuldi esimest korda NBA meistriks, kui finaalseerias alistati Golden State Warriors 4:3. See oli esimene kord NBA finaalseeriate ajaloos, kui 1:3 kaotusseis suudeti võiduks pöörata.

Koduareenid

Cleveland Cavaliersil on oma karjääri jooksul olnud kokku kolm koduareeni.
1. Cleveland Arena

2. Richfieldi kolosseom

3. Quicken Loans Arena (enne kutsuti Gund Arenaks)